Boshof-egpaar se vermeende moordenaars verhoor | Netwerk24
Deur Mike van Rooyen 01 Desember 2020 05:43
Die wrede aanval op Sakkie (67) en Ina van der Berg (62) op die plaas Blouboswes in die Boshof-distrik sal van Dinsdag af in die hooggeregshof in Bloemfontein voor die geestesoog afspeel wanneer vier beskuldigdes voor regter Celéste Reinders van hul moorde aangekla word.
Die eerste mense wat die dag ná die moord by huis opgedaag het, het al in die pad en teen die huis se mure bloedmerke gesien, lui die staat se saak.
In die kombuis het hulle op Ina se bebloede lyk op die vloer afgekom. Die agterdeur was oop.
Die polisie is ontbied en hulle het op Sakkie se vasgebinde lyk by die deur van een van die slaapkamers afgekom. Sy hande was, soos dié van sy vrou, agter sy rug vasgebind.
Sakkie en Ina van der Berg.
Luidens lykskouingsverslae is hy aan veelvuldige beserings dood en Ina is in die kop geskiet.
Luidens die klagstaat is hulle op 12 Julie verlede jaar oorval, beroof en vermoor.
Hul bakkie is later verlate langs die Caledonrivier gevind, en vingerafdrukke is gekry.
Johannes Sekgoro (41), Leepile Daniel Sidasi (44) en Daniel Tsekiso Seloane (26) en Thami Terence Kat (35) is daarna in hegtenis geneem.
Van die oorledenes se besittings is in die besit van Sekgoro, Seloane (albei van Boshof) en Kat (van Bloemfontein) gevind, sê die staat.
Hulle en Sidasi (van Hertzogville) word van die moorde en roof aangekla. Kat en Seloane word ook van die onwettige besit van vuurwapens en ammunisie aangekla.
Die vermeende moordenaars van die Van der Berg-egpaar. Van links is Leepile Daniel Sidasi, Daniel Tsekiso Seloane, Thami Terence Kat en Johannes Sekgoro. Foto: Mike van Rooyen
Hulle sal waarskynlik Dinsdag gevra word om op dié aanklagte te pleit.
Minstens een van hulle het 'n verklaring aan die polisie gemaak. Sekgoro word ook met sy vingerafdrukke op die moordtoneel verbind. 'n Vuurwapen wat in Kat se ouerhuis gevind is, word ook met die moorde verbind, sê die staat.
Die Van der Berg-egpaar het net op die plaas gewoon en by die maatskappy 3L Development in Kimberley gewerk. Sakkie, 'n opgeleide psigometris, was 'n deskundige op die gebied van mensehulpbronne en die ontwikkeling van mense.
Hy en Ina het hulle op opheffingswerk en die ontwikkeling van die gemeenskap op plase en in die townships toegespits, sê vriende van die egpaar.
Adv. Allen Simpson kla aan. Venecia Abrahams van Regshulp SA tree vir Kat op en Peter van der Merwe, ook van Regshulp SA, tree vir die ander drie op.